અમિત અને નયના હસબન્ડ-વાઇફ છે. વર્કિંગ કપલ એવાં અમિત અને નયનાની આવક સારી છે; પણ એમ છતાં પણ તેમનાં ત્રણ બાળકો મનન, ખુશી અને દક્ષને સતત એવું લાગ્યા કરે છે કે પપ્પા-મમ્મી કરકસર બહુ કરે છે, દરેક વાતમાં ટોકે છે, કચકચ તેમની સતત ચાલુ રહે છે. ટૂંકમાં કહીએ તો એવી જ બધી ફરિયાદો આ બાળકો પાસે ઊભી છે જે બધી ફરિયાદો આજના દરેક ઘરમાં બાળકો કરતાં હોય છે. અમિત અને નયના તેમનાં આ ત્રણ સંતાનોને સતત સમજાવવાની કોશિશ પણ કરતાં હોય છે કે મિડલક્લાસ ફૅમિલી હોવાના કારણે આગળ-પાછળ-ઉપર-નીચે એમ બધી જ બાજુની પરિસ્થિતિનો વિચાર કરવો જરૂરી છે. જોકે એક તબક્કો એવો આવી જાય છે કે બાળકો માબાપને મોઢા પર જ કહી દે છે કે તમને ઘર જ ચલાવતાં નથી આવડતું. આ કઠણાઈના સમયે હવે અમિત અને નયના નક્કી કરે છે કે જો તેમને બાળકોને જન્મ આપતાં આવડતું હોય, પણ ઘર ચલાવતાં ન આવડતું હોય તો બહેતર છે કે હવે આ ઘર એ ટેણિયાઓ જ ચલાવીને દેખાડે. નાટકના લેખક મનીષ મહેતા કહે છે, ‘સામાન્ય રીતે બધા એવું કહે છે કે આ નાટક બાળકો સાથે જોવા જેવું છે, પણ હું કહીશ કે બાળકોએ આ નાટક તેમના પેરન્ટ્સને સાથે લઈને જોવા જવું જોઈએ.’